Izjava varaždinskog biskupa Josipa Mrzljaka povodom oslobađajuće presude generalima
Petak 16. studeni 2012. godine dan je kojega ćemo pamtiti i mi suvremenici, ali i generacije budućih naraštaja. To je dan oslobođenja hrvatskih generala Ante Gotovine i Mladena Markača od krivnje koja je bila nametnuta njima, našim braniteljima, ali gotovo i svima nama tvrdnjom “o udruženom zločinačkom pothvatu“.

Mi smo samo željeli slobodnu domovinu u kojoj ćemo živjeti u miru; mi pripadnici hrvatskoga naroda, ali i pripadnici svih ostalih naroda koji žive i koje žele živjeti u „Lijepoj našoj domovini“.

Stoga smo mi, hrvatski biskupi, dan uoči presude u Haagu poslali poruku u kojoj smo rekli: „Hrvatski biskupi pozivaju vjernike na zajedništvo i molitvu da pravomoćna presuda bude sukladna načelima pravednosti i istine. Ujedno biskupi pozivaju sve one koji će ovih dana na razne načine iskazivati potporu hrvatskim generalima Gotovini i Markaču, koji su dali velik doprinos u oslobađanju naše domovine Hrvatske od srpske agresije, da to uvijek čine dostojanstveno te s poštovanjem i zahvalnošću prema tolikim hrvatskim braniteljima koji su svojom nesebičnom žrtvom svima nama darovali slobodu“.

Dan uoči presude i naša varaždinska katedrala bila je puna molitelja koji su bili dio velike vojske molitelja po cijeloj nam domovini Hrvatskoj. Posebno se molilo u Đurđevcu, rodnom gradu generala Markača.

Pozivam vas, braćo i sestre, na zahvalnu molitvu, ne samo ovih dana kada smo posebno razdragani nego na neprestanu molitvu za mir, solidarnost i socijalnu osjetljivost u našoj domovini. Neka nam ne budu samo velike nevolje trenuci kada ćemo se sjetiti molitve. Godina vjere posebni je poticaj da vjeru ozbiljno prihvaćamo i po njoj živimo svaki dan.

21. stoljeće
Povijest